GALERIE FOTO Motivul alarmant pentru care meciul Simona Halep - Paula Badosa ar putea să nu se mai joace
Simona Halep este programată să o înfrunte pe spanioloaica Paula Badosa, în runda inaugurală a turneului WTA 1000 din Florida.
Separată de lumea bună a tenisului timp de un an și jumătate, sportiva din țara noastră va avea o poftă notabilă de joc, în cel mai probabil caz, dar sunt șanse inclusiv pentru îndeplinirea unui scenariu mai puțin dorit, în care partida nu ar urma să aibă loc.
Paula Badosa, chinuită fizic în ultimele 9 luni: două înfrângeri prin retragere, în 2024
La 26 de ani, Badosa (80 WTA) are parte de un sezon ciudat, din punct de vedere fizic. A pierdut cinci din cele nouă meciuri oficiale pe care le-a jucat, iar două dintre acestea le-a încheiat prematur, din cauza unor dureri acuzate în zona spatelui.
Accidentată și absentă în ultimele cinci luni ale anului 2023, Paula Badosa a suferit o serie de recidive în debutul acestei stagiuni, care i-au testat moralul și încrederea, înaintea întrecerii de la Miami. S-a retras atât din optimile turneului WTA 250 de la Hua Hin, în meciul cu Diana Shnaider (62 WTA), la scorul de 6-2, 3-4, dar și din competiția WTA 1000 de la Dubai, în meciul cu Lulu Sun (155 WTA), încheiat după un singur set, pierdut 6-4, din cauza unei accidentări.
În consecință, ducerea la bun sfârșit sau chiar începerea partidei cu Simona Halep nu reprezintă o certitudine sau nici măcar un scenariu cu grad foarte ridicat de probabilitate pentru Paula Badosa, din nefericire.
Simona Halep - Paula Badosa: scorul meciurilor directe este 2-0 în favoarea sportivei din țara noastră
Recent, Paula Badosa a transmis că Stefanos Tsitsipas a sprijnit-o în lupta sa psihologică prin care încearcă să își accepte neajunsurile resimțite în plan fizic.
Dacă Simona Halep abordează turneul de la Miami fără meci oficial jucat din 29 august 2022, Paula Badosa va încerca să încheie o lună întreagă în care a fost inactivă în circuitul WTA.
Halep a învins-o pe Badosa de două ori în 2022, ambele confruntări încheindu-se în minimum de seturi. Românca a întrecut-o pe spanioloaică la Madrid, 6-3, 6-1, după care a eliminat-o și mai clar, pe iarba de la Wimbledon, scor 6-1, 6-2.
Urmăriți SPORT.RO și pe Google News